*2.2. melléklet*

**I N D O K O L Á S**

**Szombathely Megyei Jogú Város Önkormányzata Közgyűlésének**

**a közterületek bontás utáni helyreállításáról szóló 3/2008. (IV.1.) önkormányzati rendelet módosításáról szóló önkormányzati rendeletéhez**

**1. §**

A Vas Vármegyei Kormányhivatal Hatósági Főosztály Törvényességi Felügyeleti Osztály VA/HF-TFO/486-2/2024. sz. levelében megkereste az önkormányzatokat, hogy a közút területének nem közlekedési célú igénybevételével kapcsolatos hatályban lévő rendeleteiket vizsgálják felül, és biztosítsák a magasabb szintű jogszabályokkal való összhang megteremtését.

A közúti közlekedésről szóló 1988. évi I. törvény (Kkt.) 37. § (1) bekezdése értelmében „*A közút területének nem közlekedési célú igénybevételéért – az úttesten kívül végzett közműépítési vagy fenntartási munka kivételével – igénybevételi díjat kell fizetni, közút nem közlekedési célú igénybevételéért az igénybevételi díj mellett óvadékfizetési kötelezettség írható elő*.”

E kötelezettség alól tehát csak az úttesten kívül végzett közműépítési és fenntartási munkák tekintetében enged kivételt a szabályozás. A közművek úttesten történő fejlesztése, javítása és/vagy karbantartása során tehát a közút igénybe vevőjének a közút nem közlekedési célú igénybevételéért történő igénybevételi díj megfizetésére kötelezettsége áll fenn.

A közút nem közlekedési célú igénybevételéért fizetendő igénybevételei díjról az útügyi igazgatásról szóló 26/2021. (VI.28.) ITM rendelet állapít meg részletszabályokat:

„*7. § (1) A közút területének nem közlekedési célú igénybevételéért az igénybevételi díjat az elfoglalt terület után a közút kezelője részére kell megfizetni. Az igénybevételi díj nem tartalmazza az igénybe vett terület biztosítása érdekében felmerülő egyéb költségeket.*

*(2) Az igénybevételi díj összegét*

*b) helyi közút esetén a helyi önkormányzat rendeletében foglalt díjtételek alkalmazásával – melyek nem haladhatják meg a 4. mellékletben foglalt értékeket –;*

*kell megállapítani*.”

A fentiek alapján indokolt a közterületek bontás utáni helyreállításáról szóló 3/2008. (IV.1.) önkormányzati rendelet vonatkozó szakaszainak és a közút bontás céljából történő igénybevétele esetén fizetendő díjakat szabályozó 2. mellékletének módosítása, a magasabb szintű jogszabályoknak való megfeleltetés érdekében. Az eddig megkülönböztetett területek szorzószámai törlésre kerülnek, a jogszabályban előírt útkategóriáknak megfelelő bontási díj kerül meghatározásra.

A 3. § (4) bekezdésben szereplő első mondat magasabb szintű jogszabályban már szabályozott, ezért módosítása szükséges.

**2. §**

A 4. § (2) bekezdés kiegészítésre kerül a bejelentéses eljárás esetével, továbbá a végleges helyreállítás határideje módosult március 30. napjáról április 30. napjára.

**3. §**

A magasabb szintű jogszabályok fogalomhasználatára tekintettel kerül módosításra a 7. § (5) bekezdés. A 7. § (7) bekezdésben törlésre kerül már hatálytalan Kormányrendeletre való hivatkozás.

**4-8. §**

A közterület helyreállítására vonatkozó kötelezettséget valamennyi érintett szakaszban a kezelői hozzájárulásban előírtaknak megfelelően állapítja meg a rendelet az eredeti állapot visszaállítása helyett. A módosítást műszaki ok, a jelenlegi technológiáknak aló megfeleltetés indokolja.

A rendelet gyakorlati alkalmazásának tapasztalatait is figyelembe véve, az átláthatóbbá tétel és a hatékonyabb ellenőrzés érdekében

* a módosítás során az 5 évnél fiatalabb utak esetén magasabb szintű helyreállítás kerül előírásra az utak élettartamának növelése érdekében;
* az 5 évnél idősebb utak esetében engedmények kerülnek meghatározásra a felbontott közterületek helyreállítása tekintetében.

A rendelet módosításával – a gyakorlati tapasztalatok átültetésével – lehetőség nyílik az utak állapotának javítására.

**9. §**

A kivitelező kötelezettségei között a 13. § (2) bekezdés f) pontja pontosításra kerül.

**10. §**

Az ellenőrzésre jogosultak között feltüntetésre kerülnek a Polgármesteri Hivatal közútkezelői feladatokat ellátó osztályának munkatársai is.

**11. §**

A közút bontás céljából történő igénybevétele esetén fizetendő díjakat szabályozó 2. mellékletének módosítását tartalmazza a magasabb szintű jogszabálynak való megfeleltetés érdekében.

**12. §**

Hatályon kívül helyező rendelkezéseket tartalmaz, amelynek oka az egyszerűsítés, a jogszabályoknak, valamint az útügyi tervezési és fenntartási előírásoknak való megfeleltetés.

**13. §**

A rendelet hatályba lépését szabályozza.